ตร. ตั้งศูนย์ปราบปรามทายพนันบอลโลก เข้มบังคับใช้กฎหมายและตรวจโต๊ะพนันรอบสถานศึกษา เตือน อาจเสียอนาคตได้แม้เล่นออนไลน์
พล.ต.ท.ภาณุรัตน์ หลักบุญ  ผู้ช่วยผู้บัญชาการตำรวจแห่งชาติ เปิดเผยว่า ในช่วงการแข่งขันกีฬาฟุตบอลโลกครั้งนี้ พลตำรวจเอกดำรงศักดิ์ กิตติประภัสร์ ผู้บัญชาการตำรวจแห่งชาติ ได้มีคำสั่งให้แต่ละกองบัญชาการตั้งศูนย์ป้องกันและปราบปรามการทายพนันบอลโลก ตั้งแต่วันที่  20 พฤศจิกายน -18 ธันวาคม 2565 ประชุมร่วมกันทุกวันพุธ เพื่อดำเนินมาตรการทั้งในด้านป้องกันและปราบปรามเนื่องจากกังวลว่าจะมีผู้เข้าร่วมมากขึ้น โดยเฉพาะกลุ่มเยาวชน ที่อาจเข้าไปเกี่ยวกับกับการพนันได้ง่าย จากรูปแบบการพนันที่มีทั้งแบบออนไลน์ และออนกราวด์ หรือการเดินโพยโดยในการป้องกันจะประสานงานกับหน่วยงานภาครัฐ เอกชน และภาคการศึกษา เพื่อร่วมสร้างการรับรู้ประชาสัมพันธ์ให้ทราบถึงผลของการเล่นพนัน ขณะที่การปราบปรามจะต้องเพิ่มการบังคับใช้กฎหมายให้เข้มงวดยิ่งขึ้น โดยร่วมมือกับหน่วยงานอื่นๆ เช่น ป.ป.ง., กระทรวงดิจิทัลเพื่อเศรษฐกิจและสังคม ในการบังคับใช้กฎหมายทั้งยึดทรัพย์ กฎหมายการฟอกเงินกับเครือข่ายพนันออนไลน์ที่จับกุมได้ หรือการปิดเว็บไซต์ที่ผิดกฎหมายต่าง ๆ  นอกจากนี้ หากพบว่า มีการเปิดโต๊ะพนันบอลใกล้สถานศึกษา ผู้กำกับสถานีฯ ต้องเป็นผู้รับผิดชอบพล.ต.ท.ภานุรัตน์  ฝากเตือนไปยังเยาวชนและครอบครัวให้ดูแลบุตรหลานอย่างระมัดระวัง เพราะหากถูกตรวจสอบพบว่า มีการลงทะเบียนเล่นพนันออนไลน์ ก็จะมีความผิดฐานเล่นการพนันโดยผิดกฎหมาย เป็นผลเสียต่ออนาคตได้